ପାୟୋଡର୍ମା ଗାଙ୍ଗ୍ରିନୋସମ   ହେଉଛି ଏକ ପ୍ରକାର ଚର୍ମ ରୋଗ ଯାହା ସାଧାରଣତଃ ଏକ ଛୋଟ ଫୁଲା ପରି ଆରମ୍ଭ ହୁଏ ଯାହା ଧୀରେ ଧୀରେ ବିସ୍ତାର ହୋଇ ଏକ ଏକ ଅଲସରରେ ପରିଣତ ହୁଏ । ଅଲସରଗୁଡିକ ସୀମା ସ୍ପଷ୍ଟ ଥାଏ ଏବଂ ଅନେକ ସମୟରେ ଯନ୍ତ୍ରଣାଦାୟକ ଅଟେ । ଗୋଡ଼ ମୂଖ୍ୟତଃ ପ୍ରଭାବିତ ହେଉଥିଲେ ମଧ୍ୟ ଯେ କୌଣସି ସ୍ଥାନରେ କ୍ଷତ ସୃଷ୍ଟି ହୋଇପାରେ । ଏହା ସାମାନ୍ୟ ଆଘାତ ହୋଇଥିବା ସ୍ଥାନରେ ମଧ୍ୟ ଆରମ୍ଭ ହୋଇପାରେ । ଏହାର କାରଣ ଅଜ୍ଞାତ ଅଟେ, ଯଦିଓ ଏହା ସ୍ୱତଃ ପ୍ରଦାହଶୀଳ ବୋଲି ବିଶ୍ୱାସ କରାଯାଏ । ଏହା ଅଟୋଇମ୍ୟୁନ ବ୍ୟାଧି ସହିତ ଜଡିତ ହୋଇପାରେ ଯେପରିକି ରିଉମାଟଏଡ ଆର୍ଥ୍ରାଇଟିସ, ଇନଫ୍ଲାମେଟୋରୀ ବାୱେଲ ରୋଗ  (ଆଇବିଡି), ଲ୍ୟୁକେମିଆ ସହିତ କର୍କଟ ଏବଂ କେତେକ ଔଷଧ ଯୋଗୁ ମଧ୍ୟ ହୋଇପାରେ  । ଏହା ସଂକ୍ରାମକ ନୁହେଁ। ଅନ୍ୟାନ୍ୟ ସମ୍ଭାବ୍ୟ କାରଣକୁ ଏଡ଼ାଇବା ପରେ ରୋଗ ନିର୍ଣ୍ଣୟ ଲକ୍ଷଣ ଉପରେ ଆଧାରିତ । ଚିକିତ୍ସାରେ କର୍ଟିଷ୍ଟିରଏଡ, ସିକ୍ଲୋସ୍ପୋରିନ, ଇନଫ୍ଲିକ୍ସିମାବ, କିମ୍ବା କାନାକିନୁମାବ ଦିଆଯାଇପାରେ । ଥରେ ଆରୋଗ୍ୟ ହେବା ଆରମ୍ଭ ହୋଇଗଲେ ଚର୍ମ ଗ୍ରାଫ୍ଟ କରାଯାଇପାରେ । ଚିକିତ୍ସା ନ କଲେ ଅଲସର ବଢ଼ିପାରେ, ସ୍ଥିର ରହିପାରେ କିମ୍ବା ଧୀରେ ଧୀରେ ସୁସ୍ଥ ହୋଇପାରେ । ଚିକିତ୍ସା ସତ୍ତ୍ୱେ ଆରୋଗ୍ୟ ହେବାକୁ କିଛି ମାସ ସମୟ ଲାଗିପାରେ ଏବଂ ଏକ ଦାଗ ରହିପାରେ । ଯୁକ୍ତରାଷ୍ଟ୍ରରେ ପ୍ରତିବର୍ଷ ୧୦୦,୦୦୦ ଲୋକଙ୍କ ମଧ୍ୟରୁ ଜଣେ ନୂତନ ଭାବରେ ପ୍ରଭାବିତ ହୁଅନ୍ତି । ଆଇବିଡି ଥିବା ଲୋକଙ୍କ ମଧ୍ୟରେ ପ୍ରାୟ ୨% ପ୍ରଭାବିତ ହୁଅନ୍ତି । ପୁରୁଷଙ୍କ ଅପେକ୍ଷା ମହିଳାମାନେ ଅଧିକ ପ୍ରଭାବିତ ହୁଅନ୍ତି । ୨୦ରୁ ୫୦ ବର୍ଷ ବୟସର ବ୍ୟକ୍ତିମାନେ ସାଧାରଣତଃ ପ୍ରଭାବିତ ହୁଅନ୍ତି । ଏହି ରୋଗ ପ୍ରଥମେ ୧୯୩୦ ମସିହାରେ ଚିହ୍ନଟ ହୋଇଥିଲା।